হাতে সরকারি ‘রিজিওনাল ট্রান্সপোর্ট অথরিটি’র (আরটিএ) বৈধ পারমিট রয়েছে। অথচ সিন্ডিকেটের দাবি মতো ‘এন্ট্রি ফি’র ৫০ হাজার টাকা মেটাতে না পারায় গড়িয়া-বি বা দী বাগ রুটে মিনিবাস নামাতে পারছেন না বোড়ালের বাসিন্দা ঝুমা মিত্র। 
বুধবার তিনি বলেন, “ঋণ নিয়ে বাস কিনেছি। রাস্তায় বাস নামাতে না পেরে সমস্যায় পড়েছি। সিন্ডিকেটের এমন দাবি কাউকে মেটাতে হয়েছে বলে শুনিনি।”
অভিযোগ, ‘গড়িয়া মিনিবাস সিন্ডিকেটে’র সম্পাদক দীপ্তেন চট্টোপাধ্যায় টাইমটেবল এবং সিন্ডিকেটের সদস্যপদ দেওয়ার জন্য ঝুমার কাছে ৫০ হাজার টাকা দাবি করেছেন। তিনি ওই টাকা দিতে রাজি না হওয়ায় তাঁকে রাস্তায় মিনিবাস নামাতে দেওয়া হচ্ছে না।
নিরুপায় ঝুমা শেষ পর্যন্ত আরটিএ’র সচিবের কাছে অভিযোগ জানিয়েছেন। পরিবহণ দফতর সূত্রের খবর, ওই অভিযোগ পাওয়ার পর তাঁর বিরুদ্ধে কেন ব্যবস্থা নেওয়া হবে না, তা জানতে চেয়ে দীপ্তেনকে চিঠি পাঠানো হয়েছে। যদিও তিনি চিঠি পাওয়ার বিষয়টি অস্বীকার করেছেন।
 আরটিএ’র কাছ থেকে পারমিট পাওয়ার পর টাইমটেবল দেওয়ার নামে এভাবে টাকা চাওয়া বেআইনি বলে জানান এক সরকারি আধিকারিক। 
 গড়িয়া থেকে বি বা দী বাগ পর্যন্ত মিনিবাসের দুটি রুট রয়েছে। একটি এস-১০১, অন্যটি এস-১০১/১। দুটি রুট মিলে মোট ৪৭টি মিনিবাস চলে। অভিযোগ, রুটে যাতে বাসের সংখ্যা না বাড়ে সেজন্য সিন্ডিকেট ‘এন্ট্রি ফি’র নামে ইচ্ছামতো টাকা আদায় করার কৌশল নিয়েছে।
রুট রক্ষণাবেক্ষণ খাতে সিন্ডিকেট এমনিতেই প্রতিদিন বাস পিছু ৭০ টাকা করে নেয়। তারপরও এভাবে টাকা আদায় করার যৌক্তিকতা নিয়ে 
প্রশ্ন উঠেছে। 
অভিযুক্ত সিন্ডিকেট সম্পাদক তথা বাসমালিক দীপ্তেন বলেন, “অভিযোগ ঠিক নয়। আমি সম্পাদক বলে আমার নাম দিয়ে চালানো হচ্ছে। এন্ট্রি ফি নেওয়া আমার একার সিদ্ধান্ত নয়।”
‘মিনিবাস অপারেটর্স কো-অর্ডিনেশন কমিটি’র সাধারণ সম্পাদক অবশেষ দাঁ বলেন,“এন্ট্রি ফি নেওয়ার ব্যবস্থা অনেক রুটে আছে। তবে কারও কাছে বৈধ পারমিট থাকলে সদস্যপদ নেওয়ার ক্ষেত্রে তাঁকে বাধ্য করা যায় না।”